**Smernica č. 7/2020,  
 ktorou sa upravuje postup pri udeľovaní a odnímaní čestných názvov školám a školským zariadeniam**

Gestorský útvar: sekcia regionálneho školstva tel.: 02/59374862 ev. 2020/10254:2- A1010

Ministerka školstva, vedy, výskumu a športu podľa článku 11 ods. 2 písm. f) druhého bodu organizačného poriadku Ministerstva školstva, vedy, výskumu a športu Slovenskej republiky a v súlade s § 14 ods. 6 písm. o) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon“) vydáva túto smernicu:

**Čl.1****Úvodné ustanovenia**

(1) Čestné názvy sa udeľujú školám a školským zariadeniam v Slovenskej republike, ktorých zriaďovateľom je obec, samosprávny kraj, okresný úrad v sídle kraja, štátom uznaná cirkev alebo náboženská spoločnosť a iná právnická osoba alebo fyzická osoba, a ktoré sú zaradené v sieti škôl a školských zariadení Slovenskej republiky (ďalej len „sieť“).

(2) Táto smernica upravuje postup pri udeľovaní a odnímaní čestných názvov školám a školským zariadeniam a s tým súvisiace zmeny v sieti.

(3) Písomný návrh na udelenie čestného názvu škole alebo školskému zariadeniu (ďalej len „návrh“) a  písomný podnet na odňatie čestného názvu škole alebo školskému zariadeniu (ďalej len „podnet“) posudzuje Komisia pre udeľovanie a odnímanie čestných názvov školám a školským zariadeniam (ďalej len „komisia“).[[1]](#footnote-1))

(4) Táto smernica sa nevzťahuje na vysoké školy a školy v pôsobnosti iných ústredných orgánov štátnej správy.

**Čl. 2 Návrh**

* 1. Návrh vo vzťahu ku škole alebo ku školskému zariadeniu s dlhodobo dosahovanými nadpriemernými výsledkami v oblasti výchovy a vzdelávania môže podať
     1. škola alebo školské zariadenie,
     2. zriaďovateľ školy alebo zriaďovateľ školského zariadenia (ďalej len „zriaďovateľ“),
     3. okresný úrad v sídle kraja,
     4. predseda komisie.
  2. Subjekty uvedené v odseku 1 písm. a) až c) podávajú návrh komisii, predseda komisie podáva návrh ministrovi školstva, vedy, výskumu a športu.
  3. Návrh obsahuje
     1. názov zriaďovateľa, adresu zriaďovateľa a kontakt zriaďovateľa na účely komunikácie,
     2. meno, priezvisko a označenie štatutárneho orgánu zriaďovateľa,
     3. názov a adresu školy alebo školského zariadenia a kontakt školy alebo školského zariadenia na účely komunikácie,
     4. meno a priezvisko riaditeľa školy alebo školského zariadenia,
     5. charakteristiku a históriu školy alebo školského zariadenia,
     6. výsledky činnosti školy v oblasti výchovy a vzdelávania alebo výsledky činnosti školského zariadenia v oblasti výchovného poradenstva a prevencie,
     7. návrh čestného názvu, v ktorom sa uvádza meno a priezvisko, v odôvodnenom prípade aj umelecké meno významnej osobnosti alebo meno svätca, ktorí majú priamy vzťah ku škole alebo ku školskému zariadeniu, alebo úplný názov významnej historickej udalosti v súlade s osobitným predpisom,[[2]](#footnote-2))
     8. odôvodnenie návrhu,
     9. vyjadrenie zriaďovateľa k návrhu, ak nie je navrhovateľom,
     10. vyjadrenie okresného úradu v sídle kraja k návrhu, ak nie je navrhovateľom,
     11. vyjadrenie Štátnej školskej inšpekcie k výsledkom činnosti podľa písmena f),
     12. vyjadrenie školského zariadenia výchovného poradenstva a prevencie povereného príslušným orgánom miestnej štátnej správy v školstve metodickým usmerňovaním poradenských zariadení v jeho územnej pôsobnosti, ak ide o školské zariadenia výchovného poradenstva a prevencie,
     13. vyjadrenie dediča významnej osobnosti, ak čestný názov má tvoriť meno a priezvisko významnej osobnosti, ktorá má priamy vzťah ku škole alebo ku školskému zariadeniu, alebo čestné vyhlásenie o tom, že táto významná osobnosť nemá dediča.
  4. Návrh podaný okresným úradom v sídle kraja obsahuje aj jeho názov, adresu a kontakt na účely komunikácie. Návrh podaný školou alebo školským zariadením, zriaďovateľom alebo okresným úradom v sídle kraja obsahuje aj dátum podania, odtlačok pečiatky navrhovateľa a podpis jeho štatutárneho orgánu. Pri návrhu podanom predsedom komisie možno vyjadrenie dediča podľa odseku 3 písm. m) nahradiť súhlasom dotknutej osobnosti.
  5. Návrh podaný predsedom komisie nemusí obsahovať vyjadrenie zriaďovateľa, vyjadrenie okresného úradu v sídle kraja ani vyjadrenie Štátnej školskej inšpekcie.
  6. Návrh sa podáva do 31. marca; to neplatí, ak ide o návrh podaný predsedom komisie.
  7. Návrh školy, školského zariadenia, zriaďovateľa alebo okresného úradu v sídle kraja sa považuje za podaný dňom podania úplného návrhu komisii.

**Čl. 3 Postup po podaní návrhu**

* 1. Ak návrh podaný komisii neobsahuje náležitosti podľa článku 2 ods. 3 a 4, komisia návrh vráti subjektu, ktorý návrh podal.
  2. K návrhu podanému predsedom komisie sa vyjadrenie komisie nevyžaduje.
  3. Ak Ministerstvo školstva, vedy, výskumu a športu Slovenskej republiky (ďalej len „ministerstvo“) udelí škole alebo školskému zariadeniu čestný názov, doklad o jeho udelení zašle príslušnému okresnému úradu v sídle kraja, ktorý zabezpečí prostredníctvom zriaďovateľa jeho odovzdanie škole alebo školskému zariadeniu.

**Čl. 4  
 Odňatie čestného názvu**

* 1. Komisia na podnet člena komisie, Štátnej školskej inšpekcie, okresného úradu v sídle kraja alebo zriaďovateľa navrhne odňať čestný názov škole alebo školskému zariadeniu, ak existujú skutočnosti nasvedčujúce, že pominuli dôvody, pre ktoré bol udelený čestný názov.
  2. Podnet sa spolu s odôvodnením podáva tajomníkovi komisie, ktorý ho predloží komisii na najbližšom zasadnutí.
  3. Komisia vyzve príslušnú školu alebo príslušné školské zariadenie na písomné vyjadrenie k podnetu do desiatich pracovných dní odo dňa doručenia výzvy.
  4. Ak sa preukáže, že dôvody, pre ktoré bol škole alebo školskému zariadeniu udelený čestný názov, pominuli, komisia navrhne ministerstvu odňať škole alebo školskému zariadeniu čestný názov.
  5. Ak sa nepreukáže, že dôvody, pre ktoré bol škole alebo školskému zariadeniu udelený čestný názov, pominuli, komisia navrhne ministerstvu ponechať škole alebo školskému zariadeniu čestný názov.
  6. Ministerstvo o odňatí alebo o ponechaní čestného názvu bezodkladne informuje príslušnú školu alebo príslušné školské zariadenie, príslušného zriaďovateľa, príslušný okresný úrad v sídle kraja a Štátnu školskú inšpekciu.

**Čl. 5  
 Zmeny v sieti**

* 1. Zriaďovateľ bezodkladne po prijatí dokladu o udelení čestného názvu podľa § 18 ods. 5 zákona písomne oznámi túto skutočnosť s dokladom osvedčujúcim zmenu ministerstvu; to platí aj ak ide o udelenie čestného názvu súčasti školy alebo súčasti školského zariadenia.
  2. Zriaďovateľ bezodkladne po odňatí čestného názvu škole alebo čestného názvu školskému zariadeniu podľa § 18 ods. 5 zákona písomne oznámi túto skutočnosť s dokladom osvedčujúcim zmenu ministerstvu; to platí aj ak ide o udelenie čestného názvu súčasti školy alebo súčasti školského zariadenia.
  3. Ak sa zrušuje základná škola, ktorá má oprávnenie používať čestný názov, z dôvodu spojenia do základnej školy s materskou školou, právo používať čestný názov prechádza na túto základnú školu s materskou školou.
  4. Ak sa zrušujú základná škola a materská škola, ktoré mali oprávnenie používať čestný názov, z dôvodu spojenia do základnej školy s materskou školou, právo používať čestný názov prechádza na túto základnú školu s materskou školou. Pri rozdielnych čestných názvoch základná škola s materskou školou bude používať čestný názov, na ktorom sa zrušované školy dohodli.
  5. Ak sa zrušujú školy alebo školské zariadenia, ktoré mali oprávnenie používať čestný názov, z dôvodu spojenia do spojenej školy a stávajú sa jej organizačnými zložkami alebo súčasťami, právo každej organizačnej zložky alebo každej súčasti používať čestný názov zostáva nedotknuté, ak sa príslušné organizačné zložky alebo súčasti nedohodnú inak.
  6. Ak sa zrušuje základná škola s materskou školou, ktorá mala oprávnenie používať čestný názov, z dôvodu rozdelenia na dve samostatné školy, právo používať čestný názov prechádza na obe školy, ak sa nedohodnú inak.
  7. Ak sa zrušuje spojená škola s organizačnými zložkami alebo so súčasťami, z ktorých jedna alebo viaceré mali oprávnenie používať čestný názov, z dôvodu rozdelenia na samostatné školy a školské zariadenia, právo príslušnej školy alebo príslušného školského zariadenia používať čestný názov zostáva nedotknuté.

**Čl. 6  
 Zrušovacie ustanovenie**

Zrušuje sa Smernica č. 60/2017, ktorou sa upravuje postup pri udeľovaní a odnímaní čestných názvov školám a školským zariadeniam v znení smernice č. 46/2018.

**Čl. 7  
 Účinnosť**

Táto smernica nadobúda účinnosť 15. deň po vyhlásení oznámenia o jej vydaní vo Vestníku vlády Slovenskej republiky. (**04.03.2020**)

**ministerka**

**Obsah**

[**Smernica č. 7/2020, ktorou sa upravuje postup pri udeľovaní a odnímaní čestných názvov školám a školským zariadeniam** 1](#_Toc34741822)

[**Čl.1 Úvodné ustanovenia** 1](#_Toc34741823)

[**Čl. 2 Návrh** 1](#_Toc34741824)

[**Čl. 3 Postup po podaní návrhu** 3](#_Toc34741825)

[**Čl. 4 Odňatie čestného názvu** 3](#_Toc34741826)

[**Čl. 5 Zmeny v sieti** 3](#_Toc34741827)

[**Čl. 6 Zrušovacie ustanovenie** 4](#_Toc34741828)

[**Čl. 7 Účinnosť** 4](#_Toc34741829)

[**Obsah** 5](#_Toc34741830)

1. ) Príkaz ministra č. 61/2017, ktorým sa zriaďuje Komisia pre udeľovanie a odnímanie čestných názvov školám a školským zariadeniam. [↑](#footnote-ref-1)
2. ) Zákon č. 270/1995 Z. z. o štátnom jazyku Slovenskej republiky v znení neskorších predpisov. [↑](#footnote-ref-2)